
GUVERNUL  REPUBLICII  MOLDOVA

HOTĂRÂRE nr. ____

din                                        2026
Chișinău

cu privire la aprobarea Regulamentului privind organizarea și funcționarea Biroului de Investigare a Accidentelor și Incidentelor în Transporturi
------------------------------------------------------------
 
   În temeiul art. 7 lit. b) din Legea nr. 136/2017 cu privire la Guvern (Monitorul Oficial al Republicii Moldova, 2017, nr. 252, art. 412), cu modificările ulterioare, al art. 17 și 18 din Legea nr. 98/2012 privind administrația publică centrală de specialitate (Monitorul Oficial al Republicii Moldova, 2012, nr. 160-164, art. 537), cu modificările ulterioare, și al art. 4 alin. (1) din Legea nr. 213/2021 cu privire la investigarea accidentelor și incidentelor în transporturi (Monitorul Oficial al Republicii Moldova, 2021, nr. 315-324, art. 486), Guvernul 

HOTĂRĂŞTE:

   1. Se abrogă Hotărârea Guvernului nr. 36/2023 cu privire la constituirea, organizarea și funcționarea
Biroului de Investigare a Accidentelor și Incidentelor în Transporturi
   2. Se aprobă Regulamentului privind organizarea și funcționarea Biroului de Investigare a Accidentelor și Incidentelor în Transporturi, conform anexei nr. 1.
   3. Se aprobă Structura Biroului de Investigare a Accidentelor și Incidentelor în Transporturi, conform anexei nr. 2.
   4. Se stabilește efectivul-limită al Biroului de Investigare a Accidentelor și Incidentelor în Transporturi în număr de 17 unități de personal, cu fond anual de retribuire a muncii conform cadrului normativ.
   5. Prezenta hotărâre intră în vigoare la expirarea a trei luni de la data publicării în Monitorul Oficial al Republicii Moldova 
 

   

PRIM-MINISTRU 					

Contrasemnează:
Ministrul infrastructurii și dezvoltării regionale 







Anexa nr. 1
la Hotărârea Guvernului nr.  


 REGULAMENT
privind organizarea și funcționarea
Biroului de Investigare a Accidentelor și Incidentelor în Transporturi

I. DISPOZIȚII GENERALE

   1. Regulamentul privind organizarea și funcționarea Biroului de Investigare a Accidentelor și Incidentelor în Transporturi (în continuare – Regulament) reglementează misiunea, funcțiile, domeniile de activitate și drepturile Biroului de Investigare a Accidentelor și Incidentelor în Transporturi (în continuare – Birou), precum și modalitatea de organizare a activității acestuia.
   2. Biroul este autoritatea publică a administrației publice centrale care funcționează la nivel național sub autoritatea Guvernului și care realizează politicile publice ale Guvernului în domeniul investigării accidentelor și incidentelor în transporturi și este desemnat să organizeze investigații privind siguranța cu scopul de a determina cauzele și circumstanțele în care s-au produs evenimentele în transport și de a emite recomandări privind siguranța. 
   3. Biroul este persoana juridică de drept public, cu sediul în municipiul Chișinău, care dispune de denumire, ștampilă cu Stema de Stat a Republicii Moldova, conturi trezoreriale, precum și alte atribute specifice autorităților publice, stabilite în legislație.
   4. Finanțarea și asigurarea tehnico-materială a activității Biroului se efectuează din contul mijloacelor prevăzute în legea bugetului de stat.
   5. În activitatea sa, Biroul se conduce de Constituția Republicii Moldova, de Legea nr. 98/2012 privind administrația publică centrală de specialitate, Legea nr. 136/2017 cu privire la Guvern și de alte acte normative.

II. MISIUNEA, DOMENIILE DE ACTIVITATE, FUNCȚIILE
DE BAZĂ, ATRIBUȚIILE ȘI DREPTURILE BIROULUI

   6. Biroul are misiunea de a asigura și de a sprijini realizarea obiectivelor programului de guvernare, prin realizarea politicilor publice ale Guvernului în domeniul investigării accidentelor și incidentelor în transportul aerian, feroviar și naval.
   7. Biroul realizează funcțiile stabilite de Regulament în următoarele domenii:
   7.1. în domeniul aviației civile:
   7.1.1. realizează investigația accidentelor aeronautice, incidentelor aeronautice și incidentelor aeronautice grave produse pe teritoriul Republicii Moldova;
   7.1.2. realizează investigația accidentelor aeronautice, incidentelor aeronautice și incidentelor aeronautice grave cu implicarea unor aeronave înmatriculate în Republica Moldova;
   7.1.3. emite recomandări privind siguranța și urmărește implementarea acestora învederea prevenirii unor evenimente similare;
   7.2. în domeniul transportului feroviar:
   7.2.1. realizează investigația incidentelor feroviare, accidentelor feroviare și accidentelor feroviare grave produse pe teritoriul Republicii Moldova;
   7.2.2. realizează investigația accidentelor feroviare grave cu implicarea materialului rulant înregistrat sau întreținut de o întreprindere feroviară autorizată în Republica Moldova;
   7.2.3. emite recomandări privind siguranța și urmărește implementarea acestora în vederea prevenirii unor evenimente similare;
   7.3. în domeniul transportului naval:
   7.3.1. realizează investigația accidentelor navale, accidentelor navale grave și accidentelor navale foarte grave produse în apele teritoriale și pe căile navigabile interne ale Republicii Moldova;
   7.3.2. realizează investigația accidentelor navale care implică nave aflate sub pavilionul Republicii Moldova;
   7.3.3. realizează investigația accidentelor navale care implică interese majore ale Republicii Moldova;
   7.3.4. emite recomandări privind siguranța și urmărește implementarea acestora în vederea prevenirii unor evenimente similare.
   8. Funcțiile de bază ale Biroului sunt:
   8.1. elaborarea și prezintă spre promovare organului central de specialitate în domeniul transporturilor proiecte de reglementări legate de investigația tehnică privind siguranța în condițiile art. 6 alin. (1) lit. d) din Legea nr. 213/2021 cu privire la investigarea accidentelor și incidentelor în transporturi;
   8.2. colaborarea, în conformitate cu legislația națională, cu instituții de profil din străinătate, în domeniile prevăzute la pct. 7;
   8.3. aplicarea actelor normative și implementarea tratatelor internaționale la care Republica Moldova este parte, în domeniile prevăzute la pct. 7, întocmirea rapoartelor privind executarea acestora;
   8.4. armonizarea, în comun cu organele centrale de specialitate ale statului, a legislației naționale (transpunere și implementare) la acquis-ul UE, pentru implementarea cerințelor de aderare a Republicii Moldova la Uniunea Europeană;
   8.5. monitorizarea continuă și raportarea periodică a progreselor înregistrate pentru acțiunile planificate în Planul național de aderare a Republicii Moldova la Uniunea Europeană, în Planul național de reglementări, precum și a recomandărilor Comisiei Europene din Raportul anual de extindere și a recomandărilor/concluziilor operaționale ale Consiliului/comitetelor de asociere;
   8.6. participarea la implementarea Acordului de Asociere dintre Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte;
   8.7. avizarea proiectelor de acte normative elaborate de alte autorități ale administrației publice;
   8.8. exercitarea competențelor și a responsabilităților în domeniul finanțelor publice, în conformitate cu prevederile Legii finanțelor publice și responsabilității bugetar-fiscale nr.181/2014;
   8.9. organizarea procesului de planificare, de executare, de evidență contabilă și raportare a bugetului în cadrul autorității administrative centrale;
   8.10. exercitarea, în numele statului, a funcției de fondator în entitățile publice din subordine;
   8.11. exercitarea altor funcții specifice.
   9. Biroul este învestit cu următoarele drepturi:
   9.1. să solicite și să primească, în condițiile cadrului normativ, de la autoritățile administrației publice centrale și locale, informații necesare pentru îndeplinirea funcțiilor și exercitarea atribuțiilor;
   9.2. să elaboreze proiecte de acte normative și documente de politici publice, să participe la efectuarea expertizelor și acordarea consultațiilor și să examineze alte chestiuni ce țin de domeniile specifice de activitate;
   9.3. să prezinte Guvernului propuneri privind modificarea cadrului normativ în domeniile de competență încredințate;
   9.4. să participe la negocierile interguvernamentale privind subiectele ce țin de competența sa;
   9.5. să asigure reprezentarea Republicii Moldova în organizațiile internaționale de profil, în condițiile actelor normative;
   9.6. să colaboreze cu autoritățile administrației publice locale pentru implementarea politicii statului în domeniile încredințate și a soluționării problemelor comune;
   9.7. să înainteze, în conformitate cu legislația, acțiuni în regres împotriva funcționarilor publici și a altor categorii de personal care au cauzat prejudicii proprietății publice și bugetului public național;
   9.8. să solicite, în conformitate cu legea, accesul și să obțină gratuit, prin intermediul platformei de interoperabilitate, informații statistice, financiare, fiscale, economice, juridice și alte informații relevante pentru îndeplinirea funcțiilor sale;
   9.9. să emită sau să aprobe acte normative cu scopul de realizare a misiunii sale și de îndeplinire a funcțiilor ce îi revin;
   9.10. să coopereze și să încheie acorduri tehnice cu autoritățile de profil ale altor state cu scopul de a îmbunătăți siguranța în transporturi și să prevadă cele mai bune modalități de cooperare, care să permită:
   9.10.1. să asigure asistența tehnică reciprocă și expertiza necesară pentru îndeplinirea unor sarcini comune;
   9.10.2. să coordoneze măsurile de urgență;
   9.10.3. să folosească în comun spațiile și echipamentele tehnice, mijloacele de transport, componentele sau părțile acestora și alte obiecte utile investigației tehnice privind siguranța, inclusiv aparatele de înregistrare de bord, echipamentele de înregistrare a mesajelor verbale și de înregistrare a funcționării sistemului de semnalizare și control al traficului;
   9.10.4. să obțină și să utilizeze în comun informațiile relevante pentru analiza datelor și pentru elaborarea recomandărilor privind siguranța;
   9.10.5. să elaboreze metode comune de investigație tehnică privind siguranța;
   9.10.6. să stabilească principii comune de monitorizare a respectării recomandărilor privind siguranța și de adaptare a metodelor de investigație tehnică privind siguranța la progresul tehnic și științific;
   9.10.7. să stabilească norme de confidențialitate cu respectarea reglementărilor naționale privind declarațiile martorilor, prelucrarea datelor și informațiilor prevăzute la art. 16 din Legea nr. 213/2021 cu privire la investigarea accidentelor și incidentelor în transporturi;
   9.10.8. să organizeze activități specifice de formare profesională a investigatorilor;
   9.11.  să încheie tratate internaționale în condițiile legii;  
   9.12. să prezinte Guvernului demersuri privind necesitatea suspendării, a anulării sau, după caz, a abrogării, în totalitate sau în parte, a actelor ce contravin legislației emise de către conducătorii ministerelor, ai Cancelariei de Stat sau ai altor autorități administrative centrale;
   9.13. să reprezinte și să apere interesele sale în instanțele judecătorești de toate nivelurile;
   9.14. să conlucreze cu autorități similare ale altor state, inclusiv prin încheierea unor acorduri bilaterale de colaborare, prin schimb de experiență și informații de specialitate;
   9.15. să exercite și alte drepturi în temeiul actelor normative ce reglementează relațiile în domeniile de activitate încredințate autorității administrative centrale conform domeniilor sale de competență;
   9.16. să solicite și să obțină informații privind modul și stadiul de implementare a recomandărilor privind siguranța;
   9.17. să coopereze și să încheie contracte în condițiile legii cu instituții de formare profesională din țară și din străinătate în vederea creșterii calității actului de investigație tehnică.
   10. În conformitate cu funcțiile de bază stabilite la punctul 8, Biroul are următoarele atribuții:
   10.1. organizează, conduce și coordonează activitatea de investigație tehnică privind siguranța în transportul aerian, feroviar și naval;
   10.2. numește membrii comisiei de investigație tehnică privind siguranța, președintele Comisiei și/sau reprezentantul acreditat;
   10.3. elaborează programul de perfecționare profesională și planul anual de instruiri pentru calificarea personalului propriu;
   10.4. elaborează și prezintă spre promovare organului central de specialitate în domeniul transportului proiecte de reglementări legate de investigația tehnică privind siguranța;
   10.5. comunică organizațiilor internaționale de profil date și informații cu privire la investigațiile tehnice privind siguranța, conform cerințelor internaționale recunoscute și asumate de Republica Moldova;
   10.6. întocmește rapoarte preliminare și finale asupra rezultatelor investigațiilor tehnice privind siguranța și le transmite părților implicate, celor cu responsabilități în materie de siguranță și celor interesate;
   10.7. face publice rapoartele finale în conformitate cu art. 17 din Legea nr. 213/2021 cu privire la investigarea accidentelor și incidentelor în transporturi;
   10.8. colaborează cu alte organisme și instituții pentru efectuarea unor analize, expertize tehnice, teste și a altor operațiuni cu scopul de a determina cauzele producerii evenimentului în transport;
   10.9. emite recomandări privind siguranța în vederea prevenirii unor evenimente similare în transport și urmărește modul de implementare a acestora;
   10.10. asigură creșterea și menținerea siguranței la nivel ridicat prin emiterea de recomandări privind siguranța;
   10.11. emite, în limitele competențelor, ordine (decizii) de investigație tehnică și alte acte administrative.

III. ORGANIZAREA ACTIVITĂȚII AUTORITĂȚII
ADMINISTRATIVE CENTRALE

   11. Conducerea Biroului este exercitată de către directorul general, numit și eliberat din funcție de către Guvern conform art.17 alin. (2) din Legea nr.98/2012 privind administrația publică centrală de specialitate și art. 6 alin. (4) din Legea nr.199/2010 cu privire la statutul persoanelor cu funcții de demnitate publică care:
   11.1. determină obiectivele de activitate ale Biroului, pornind de la Programul de activitate al Guvernului și alte documente de politici publice, stabilește căile de realizare a acestora;
   11.2. asigură executarea legilor, a decretelor Președintelui Republicii Moldova, a hotărârilor Parlamentului, a ordonanțelor, a hotărârilor și a dispozițiilor Guvernului, precum și îndeplinirea funcțiilor ce decurg din prevederile prezentului Regulament și ale altor acte normative;
   11.3. aprobă planul anual de acțiuni al Biroului, precum și rapoartele privind realizarea acestuia;
   11.4. asigură coordonarea și supravegherea activității Biroului, precum și monitorizarea activității structurilor organizaționale din sfera de competență a acesteia;
   11.5. organizează sistemul de control intern managerial, precum și funcția de audit intern în cadrul Biroului;
   11.6. exercită dreptul asupra efectuării cheltuielilor, în conformitate cu alocațiile aprobate pentru Birou în legea bugetară anuală;
   11.7. prezintă pentru coordonare prim-viceprim-ministrului sau viceprim- ministrului desemnat:
   11.7.1. planul anual de activitate al Biroului și, pentru aprobare, măsurile de realizare a direcțiilor strategice de activitate a acesteia;
   11.7.2. proiectele de acte legislative și normative al căror autor este Biroul, care urmează a fi prezentate, în modul stabilit, spre examinare Guvernului;
   11.7.3. proiectele actelor normative ale Biroului;
   11.8. negociază și semnează tratate internaționale ale Republicii Moldova, în conformitate cu deplinele puteri acordate în modul stabilit în Legea nr.595/1999 privind tratatele internaționale ale Republicii Moldova;
   11.9. aprobă organigrama autorității administrative centrale;
   11.10. semnează avize la proiecte de acte normative care au tangență cu domeniile de activitate încredințate Biroului;
   11.11. emite ordine în mod unipersonal și în limitele competențelor atribuite, asigurând controlul executării acestora;
   11.12. aprobă regulamentele subdiviziunilor Biroului și fișele de post ale angajaților;
   11.13. numește în funcții publice, modifică, suspendă și încetează raporturile de serviciu ale funcționarilor publici, în condițiile legii;
   11.14. angajează și eliberează din funcție alte categorii de personal, în condițiile legislației muncii;
   11.15. conferă grade de calificare funcționarilor publici, acordă stimulări și aplică sancțiuni disciplinare în condițiile legii;
   11.16. reprezintă, fără un mandat special, Biroul în relațiile cu autoritățile administrației publice centrale și locale, cu alte autorități publice, cu reprezentanții societății civile și cu persoanele fizice și juridice din Republica Moldova și din străinătate;
   11.17. semnează, în limitele competenței sale, ordine și alte acte prevăzute de legislație, emise de către Birou;
   11.18. înaintează propuneri pentru decorarea cu distincții de stat a personalului din cadrul Biroul, în condițiile legii;
   11.19. aprobă sau modifică statul de personal și schema de încadrare a Biroului, în limitele fondului de retribuire a muncii și ale efectivului-limită aprobat de Guvern;
   11.20. numește membrii comisiei de investigație privind siguranța, președintele Comisiei și/sau reprezentantul acreditat;  
[bookmark: _GoBack]   11.21. exercită și alte competențe care îi sunt atribuite în conformitate cu legislația.
   12. Directorul general și conducătorii subdiviziunilor Biroului, în limitele împuternicirilor delegate, poartă răspundere pentru deciziile luate și pentru activitatea Biroului.
   13. În funcție de importanța, volumul, complexitatea și specificul funcțiilor pe care le realizează Biroul, în condițiile legii, poate fi instituit un consiliu cu rol de monitorizare și de supraveghere a autorității administrative centrale.
   14. Corespondența Biroului este semnată de către directorul general și persoanele cu funcții de răspundere, abilitate cu acest drept prin ordin al directorului general.
   15. Semnăturile pe actele oficiale ale Biroului sunt aplicate de către directorul general și persoanele cu funcții de răspundere, abilitate, inclusiv, cu utilizarea semnăturii electronice.
   16. Biroul colaborează cu alte autorități ale administrației publice centrale și locale, cu mediul de afaceri și cu societatea civilă, precum și cu instituțiile similare din alte state, cu organismele internaționale în domeniul de competență al instituției și cu partenerii de dezvoltare.
   17. În cadrul Biroului, pot fi create comisii și grupuri de lucru care sunt convocate pentru examinarea și soluționarea unor chestiuni specifice. La lucrările comisiilor pot fi antrenați specialiști din diferite domenii.
   18. În cadrul Biroului, se poate institui un colegiu, în calitate de organ consultativ, în condițiile Legii nr.98/2012 cu privire la administrația publică centrală de specialitate. Componența numerică și nominală a colegiului se aprobă de către directorul general, dacă normele speciale nu prevăd altfel.
   19. Personalul încadrat în funcțiile de investigator și investigator-șef trebuie să aibă studii superioare și experiență de lucru în domeniul care face obiectul investigației tehnice privind siguranța. Investigatorii își exercită drepturile și obligațiile în conformitate cu prevederile Legii nr. 213/2021 cu privire la investigarea accidentelor și incidentelor în transporturi. 
   20. Investigatorii-șefi exercită conducerea subdiviziunilor de profil din cadrul Biroului. Candidatul la funcția de investigator-șef, pe lângă cerințele stabilite de legislația cu privire la funcția publică și statutul funcționarului public, trebuie să întrunească următoarele cerințe suplimentare:
   20.1. în domeniul aerian – să dețină o experiență de cel puțin 3 ani de pilot sau de inginer aeronautic;
   20.2. în domeniul naval – să dețină o experiență de cel puțin 3 ani de conducere și exploatare a navei maritime comerciale, de inginer sau de mecanic naval;
   20.3. în domeniul feroviar – să dețină o experiență de cel puțin 3 ani de inginer mecanic în domeniul feroviar.
   21. Investigatorul-șef al Biroului îndeplinește următoarele funcții:
   21.1. exercită conducerea subdiviziunii de profil din cadrul Biroului;
   21.2. exercită controlul asupra acțiunilor de investigație tehnică;
   21.3. exercită alte atribuții corespunzătoare funcției în conformitate cu prevederile actelor normative speciale ce reglementează relațiile în subdomeniile sau în sferele de activitate încredințate acestuia.
   22. Candidatul la funcția de investigator, pe lângă cerințele stabilite de legislația cu privire la funcția publică și statutul funcționarului public, trebuie să întrunească următoarele cerințe suplimentare:
   22.1. în domeniul aerian – să dețină o experiență de cel puțin 1 an de pilot sau de inginer aeronautic;
   22.2. în domeniul naval – să dețină o experiență de cel puțin 1 an de conducere și exploatare a navei maritime comerciale, de inginer sau de mecanic naval;
   22.3. în domeniul feroviar – să dețină o experiență de cel puțin 1 an de inginer mecanic în domeniul feroviar.
   23. Subdiviziunile structurale ale Biroului își desfășoară activitatea în conformitate cu regulamentele aprobate de directorul general, cu regulamentele interne, cu fișele de post ale funcționarilor publici și ale angajaților care lucrează în baza contractelor de muncă și cu alte acte normative.

STRUCTURA
Biroului de Investigare a Accidentelor și Incidentelor în Transporturi

Secția management instituțional
Serviciul investigare evenimente aeriene
Serviciul investigare evenimente feroviare
Serviciul investigare evenimente navale

